El conseller d'Interior, Miquel Buch, ha explicat avui les accions operatives de suport a les autoritats sanitàries que els Bombers de la Generalitat estan realitzant durant l'emergència sanitària generada per la Covid19.
Buch ha recordat que durant aquest període, " els Bombers han seguit quatre línies de treball basades en el suport a les instal·lacions temporals que es realitzaven, en la desinfecció de residències o espais crítics, en la cessió de personal sanitari del cos dels bombers, i en el trasllat en el cas de múltiples víctimes ".
Acompanyat pel subdirector general operatiu dels Bombers de la Generalitat, l'inspector, David Borrell, el conseller ha recordat que " el principal objectiu del cos de bombers és preservar el sistema d'emergències i atendre aquelles que hi puguin sorgir i que conviuen amb la Covid-19 ".
En aquesta línia, Buch ha posat en valor " el sobreesforç que ha fet el cos de Bombers que, un cop preservada aquesta garantia de la resolució de les emergències i fruit del compromís que té amb el país i de la petició i necessitat que hi havia, ha contribuït a l'ajuda de la lluita contra la Covid 19 ".
Buch ha recordat que " a principis del mes d'abril, quan va començar tot, hi havia uns 200 efectius dels bombers menys, aïllats per la Covid-19 ".
En aquest punt, el conseller també ha fet esment a la " manca d'efectius que pateix el cos des de fa molts anys, i per aquest motiu, estem fent promocions per recuperar aquest nombre òptim de personal ", ha dit.
Per la seva part, el subdirector general Operatiu dels Bombers de la Generalitat, David Borrell, ha destacat que la col·laboració amb les autoritats sanitàries durant l'actual emergència sanitària es fa sempre garantint la prestació de serveis.
Segons Borrell, a l'inici de l'episodi, els Bombers van patir l'escassetat d'equips de protecció individual (EPI) i mitjans, una situació que es va produir de forma general.
També, es donava una afectació de 310 efectius a conseqüència del Coronavirus.
Tot i aquesta situació, " estem assolint els objectius marcats de mantenir l'operativitat dels Cos", preservant el major grau de protecció possible de salut i seguretat dels efectius de Bombers.
Des de l'inici de l'emergència, els Bombers de la Generalitat " vam establir pautes específiques de treball, d'higiene, desinfecció i vam procedimentar les actuacions ".
Pel que fa al suport al departament de Salut, els Bombers de la Generalitat han col·laborat en la instal·lació d'hospitals temporals a l'Hospitalet de Llobregat, Igualada, Sabadell, Vic i Lleida.
També es van oferir 34 bombers amb la formació corresponent a les autoritats sanitàries.
D'aquests alguns ja s'ha incorporat per treballar en diversos centres hospitalaris.
Es preveu que totes aquestes persones finalitzin la seva col·laboració el 15 de maig i es puguin anar reincorporar a les seves guàrdies operatives a Bombers.
Borrell ha destacat que els serveis més destacats que estan realitzant els Bombers de la Generalitat durant l'episodi de la Covid'19, sempre sota el comandament del Departament de Salut, són els realitzats per sectoritzar i desinfectar residències i instal·lacions critiques.
Aquestes actuacions operatives " es fan amb l'objectiu de separar les persones infectades de les que no ho estan i crear dos espais separats i independents que puguin seguir funcionant en el temps ".
En aquesta línia, els Bombers ofereixen al personal dels centres pautes de seguretat per evitar més propagacions.
Cada intervenció d'aquest tipus requereix de la feina d'entre 15 i 40 bombers, fet que ens dona capacitat per atendre 3 intervencions al dia.
Borrell ha recordat que " hem fet 47 intervencions a residències a tot Catalunya i creiem que aquestes intervencions s'allargaran fins al 15 de maig ".
Teniu a la vostra disposició* les imatges enregistrades i editades per l'Equip d'Enregistrament d'Imatges (EEI) dels Bombers de la Generalitat en intervencions de sectorització i desinfecció tant a l'interior com a l'exterior d'una residència a Castellar del Vallès.
*Autoritzem exclusivament l'emissió i la publicació dels vídeos d'intervencions del Cos de Bombers de la Generalitat a través de canals de televisió o portals de mitjans de comunicació digitals.